ข้อบัญญัติองค์การบริหารส่วนตำบลสร้อยทอง
เรื่อง
การบริหารกิจการและการบำรุงรักษาระบบประปาหมู่บ้าน
พ.ศ. ๒๕๖๐[๑]
 

โดยที่เป็นการสมควรตราข้อบัญญัติองค์การบริหารส่วนตำบลสร้อยทอง
ว่าด้วยการบริหารกิจการและการบำรุงรักษาระบบประปาหมู่บ้าน

อาศัยอำนาจตามความในมาตรา
๖๘ (๑) และมาตรา ๗๑ แห่งพระราชบัญญัติสภาตำบลและองค์การบริหารส่วนตำบล พ.ศ. ๒๕๓๗
ซึ่งแก้ไขเพิ่มโดยพระราชบัญญัติสภาตำบลและองค์การบริหารส่วนตำบล (ฉบับที่ ๕) พ.ศ.
๒๕๔๖ มาตรา ๑๖ (๔) แห่งพระราชบัญญัติกำหนดแผน และขั้นตอนการกระจายอำนาจให้แก่องค์กรปกครองส่วนท้องถิ่น
พ.ศ. ๒๕๔๒ ประกอบกับข้อ ๖ ข้อ ๑๖ ข้อ ๒๑ วรรคสอง ข้อ ๒๒ และข้อ ๓๕
แห่งระเบียบกระทรวงมหาดไทยว่าด้วยการบริหารกิจการและการบำรุงรักษาระบบประปาหมู่บ้าน
พ.ศ. ๒๕๔๘ องค์การบริหารส่วนตำบลสร้อยทอง โดยความเห็นชอบของสภาองค์การบริหารส่วนตำบลสร้อยทองและนายอำเภอตาคลีจึงตราข้อบัญญัติขึ้นไว้
ดังต่อไปนี้

ข้อ
๑ ข้อบัญญัตินี้เรียกว่า ข้อบัญญัติองค์การบริหารส่วนตำบลสร้อยทอง
เรื่อง การบริหารกิจการและการบำรุงรักษาระบบประปาหมู่บ้าน พ.ศ. ๒๕๖๐

ข้อ
๒
ข้อบัญญัตินี้ให้ใช้บังคับภายในเขตองค์การบริหารส่วนตำบลสร้อยทองนับตั้งแต่วันที่ได้ประกาศไว้โดยเปิดเผย
ณ ที่ทำการองค์การบริหารส่วนตำบลสร้อยทองเป็นต้นไป

ข้อ
๓
ให้นายกองค์การบริหารส่วนตำบลสร้อยทองเป็นผู้รักษาการตามข้อบัญญัตินี้และให้มีอำนาจตีความวินิจฉัยปัญหา
กำหนดหลักเกณฑ์ และวิธีปฏิบัติเพื่อดำเนินการให้เป็นไปตามข้อบัญญัตินี้

หมวด ๑
ข้อความทั่วไป
 

ข้อ
๔ ในข้อบัญญัตินี้
ระบบประปาหมู่บ้าน หมายความว่า
ระบบประปาซึ่งเป็นทรัพย์สินขององค์การบริหารส่วนตำบลแต่ไม่หมายความรวมถึงประปาที่อยู่ในความรับผิดชอบของการประปาส่วนภูมิภาคการประปานครหลวง
หรือกิจการประปาระบบหลักที่องค์การบริหารส่วนตำบลจัดตั้งขึ้นให้บริการประชาชน
และอยู่ภายใต้การบริหารจัดการขององค์การบริหารส่วนตำบล
หมู่บ้าน หมายความว่า หมู่บ้านที่ตั้งอยู่ในเขตองค์การบริหารส่วนตำบลตามหลักเกณฑ์การแบ่งเขตการปกครองของกระทรวงมหาดไทย
แหล่งน้ำดิบ หมายความว่า
แหล่งน้ำใต้ดินหรือแหล่งน้ำผิวดินที่ใช้สำหรับผลิตประปาหมู่บ้าน
สมาชิกผู้ใช้น้ำ หมายความว่า
ผู้ที่ยื่นประสงค์จะใช้น้ำประปาหมู่บ้านตามข้อ ๒๒
คณะกรรมการ หมายความว่า
คณะกรรมการบริหารกิจการและบำรุงรักษาประปาหมู่บ้านที่ได้รับการเลือกตั้งจากสมาชิกผู้ใช้น้ำประปาให้ทำหน้าที่บริหารกิจการและบำรุงรักษาประปา
ประธานกรรมการ หมายความว่า ประธานกรรมการบริหารกิจการและบำรุงรักษาระบบประปาหมู่บ้าน
องค์การบริหารส่วนตำบล หมายความว่า
องค์การบริหารส่วนตำบลสร้อยทอง
นายกองค์การบริหารส่วนตำบล หมายความว่า
นายกองค์การบริหารส่วนตำบลสร้อยทอง

หมวด ๒
คณะกรรมการบริหารกิจการและบำรุงรักษาระบบประปาหมู่บ้าน
 

ข้อ ๕
ให้มีคณะกรรมการบริหารกิจการและบำรุงรักษาระบบประปาหมู่บ้าน โดยเลือกตั้งจากสมาชิกผู้ใช้น้ำประปาของระบบประปาหมู่บ้านแห่งนั้น
ๆ โดยมีจำนวนกรรมการตามที่สมาชิกผู้ใช้น้ำส่วนใหญ่กำหนด ทั้งนี้ ต้องไม่น้อยกว่าเจ็ดคน
ให้องค์การบริหารส่วนตำบลเจ้าของกิจการประปาหมู่บ้านเป็นผู้ดำเนินการให้มีการเลือกตั้งคณะกรรมการตามวรรคหนึ่ง
ให้แล้วเสร็จภายในสามสิบวัน
ให้กรรมการคัดเลือกกันเอง
ให้มีประธานกรรมการหนึ่งคน รองประธานกรรมการหนึ่งคน เหรัญญิกหนึ่งคน
และเลขานุการหนึ่งคน โดยให้ประธานกรรมการเป็นผู้แทนของคณะกรรมการ
ให้คณะกรรมการตามวรรคหนึ่ง
มีอำนาจหน้าที่เกี่ยวกับการดำเนินกิจการประปาดังนี้
(๑) วางระเบียบใช้บังคับในการบริหารกิจการประปา
โดยระเบียบดังกล่าวจะมี ผลบังคับก็ต่อเมื่อได้รับความเห็นชอบจากองค์การบริหารส่วนตำบลเจ้าของระบบประปาแล้ว
(๒)
บริหารกิจการประปาให้เป็นไปตามข้อบังคับ
ให้เกิดความก้าวหน้าและบริการประชาชนได้อย่างทั่วถึงและเพียงพอ
(๓)
พิจารณาอนุญาตหรืองดจ่ายน้ำให้แก่สมาชิก
โดยคำนึงถึงประโยชน์ของกิจการประปาเป็นหลัก
แต่การงดจ่ายน้ำให้แก่สมาชิกต้องได้รับความเห็นชอบจากองค์การบริหารส่วนตำบล
เว้นแต่กรณีตามข้อ ๒๖
(๔)
จัดทำรายงานผลการดำเนินงานให้องค์การบริหารส่วนตำบลทราบ
และรายงานผลการดำเนินงานให้สมาชิกผู้ใช้น้ำทราบตามที่องค์การบริหารส่วนตำบลกำหนด
(๕)
ควบคุม ดูแลการทำงานของเจ้าหน้าที่ของกิจการประปา
(๖) จัดทำโครงการขอรับการสนับสนุนงบประมาณจากองค์การบริหารส่วนตำบล
ในกรณีที่รายได้ของกิจการประปาไม่เพียงพอต่อการดำเนินงาน
คณะกรรมการอาจแต่งตั้งที่ปรึกษาเพื่อให้คำแนะนำปรึกษาในการบริหารกิจการประปาก็ได้

ข้อ
๖
บุคคลที่จะได้รับการเลือกตั้งจากสมาชิกผู้ใช้น้ำประปาให้เป็นกรรมการต้องมีคุณสมบัติ
ดังต่อไปนี้
(๑) มีสัญชาติไทยและอายุไม่ต่ำกว่ายี่สิบปีบริบูรณ์
(๒) มีภูมิลำเนาหรือถิ่นที่อยู่ประจำ
และมีชื่ออยู่ในทะเบียนบ้านในหมู่บ้านหรือชุมชนนั้น ๆ
ติดต่อกันมาแล้วไม่น้อยกว่าหนึ่งร้อยแปดสิบวัน และเป็นสมาชิกผู้ใช้น้ำของกิจการประปาที่ตนดำรงตำแหน่งกรรมการ
(๓) เป็นบุคคลที่ประกอบอาชีพสุจริต ไม่ประพฤติตนเป็นภัยต่อสังคม

ข้อ
๗ บุคคลที่มีลักษณะดังต่อไปนี้
เป็นบุคคลต้องห้ามมิให้มีสิทธิได้รับการเลือกตั้งจากสมาชิกผู้ใช้น้ำประปาให้เป็นกรรมการ
คือ
(๑)
เป็นภิกษุ สามเณร นักพรต หรือนักบวช
(๒)
หูหนวกและเป็นใบ้ซึ่งไม่สามารถอ่านและเขียนหนังสือได้
(๓)
ติดยาเสพติดให้โทษ
(๔)
เคยถูกไล่ออก ปลดออก หรือให้ออกจากราชการ หน่วยงานของรัฐ
หรือรัฐวิสาหกิจเพราะทุจริตต่อหน้าที่หรือถือว่ากระทำการทุจริตและประพฤติมิชอบในวงราชการ

ข้อ
๘
กรรมการมีวาระอยู่ในตำแหน่งคราวละสองปีนับแต่วันเลือกตั้ง แต่จะดำรงตำแหน่งติดต่อกันเกินสองวาระไม่ได้

ข้อ
๙ กรรมการพ้นจากตำแหน่ง เมื่อ
(๑)
ถึงคราวออกตามวาระ
(๒)
ตาย
(๓)
ลาออกโดยยื่นหนังสือลาออกต่อประธานกรรมการ
กรณีที่ยังไม่มีประธานกรรมการหรือประธานกรรมการขอลาออก
ให้ยื่นหนังสือลาออกต่อนายกองค์การบริหารส่วนตำบล
(๔)
ไปเสียจากหมู่บ้านหรือชุมชนนั้น
(๕) สมาชิกผู้ใช้น้ำประปามีมติให้ออก
ด้วยเสียงเกินกึ่งหนึ่งของสมาชิกผู้ใช้น้ำทั้งหมด
(๖)
ปรากฏภายหลังว่าขาดคุณสมบัติตามข้อ ๖ หรือมีลักษณะต้องห้ามตามข้อ ๗
(๗) ต้องโทษจำคุกฐานกระทำความผิดในคดีอาญา
ยกเว้นการกระทำความผิดลหุโทษหรือกระทำความผิดโดยประมาท
(๘)
กรณีที่กรรมการว่างลงเกินกว่ากึ่งหนึ่ง ให้กรรมการที่เหลือพ้นจากตำแหน่ง
(๙)
สมาชิกสภาองค์การบริหารส่วนตำบล
มีมติให้ออกด้วยเสียงสองในสามของสมาชิกสภาองค์การบริหารส่วนตำบล
เนื่องจากเห็นว่ามีความประพฤติในทางที่จะเกิดความเสื่อมเสียแก่กิจการประปาข้อ ๑๕
กิจการประปาเป็นทรัพย์สินขององค์การบริหารส่วนตำบล โดยมอบให้คณะกรรมการบริหารกิจการประปาหมู่บ้านดำเนินการบริหารกิจการประปาหมู่บ้าน
โดยมีสมาชิกผู้ใช้น้ำจำนวนไม่น้อยกว่าสิบห้าคนเข้าชื่อเสนอให้สภาองค์การบริหารส่วนตำบลพิจารณาและคณะกรรมการที่สภาองค์การบริหารส่วนตำบลแต่งตั้งขึ้นได้ตรวจสอบแล้วพบว่ามีมูลเหตุจริง

ข้อ
๑๐ กรณีกรรมการว่างลงเพราะเหตุอื่นใด
นอกจากครบวาระน้อยกว่าหรือเท่ากับกึ่งหนึ่งให้มีการเลือกตั้งกรรมการแทนตำแหน่งที่ว่างภายในสิบห้าวันนับตั้งแต่วันที่ตำแหน่งว่างลง
และให้ผู้ซึ่งได้รับเลือกแทนนั้นอยู่ในตำแหน่งได้เพียงเท่าวาระที่เหลืออยู่ของผู้ซึ่งตนแทน
เว้นแต่กรณีตำแหน่งที่ว่างลงมีวาระที่เหลือไม่ถึงหนึ่งร้อยแปดสิบวันจะไม่จัดให้มีการเลือกตั้งแทนตำแหน่งกรรมการที่ว่างก็ได้

ข้อ
๑๑
ในการประชุมคณะกรรมการต้องมีกรรมการเข้าประชุมไม่น้อยกว่ากึ่งหนึ่ง
จึงจะเป็นองค์ประชุม

ข้อ ๑๒
มติที่ประชุมให้ถือเสียงข้างมาก
หากคะแนนเสียงเท่ากันให้ประธานเป็นผู้ชี้ขาดและให้ถือว่าเป็นที่สุด

ข้อ
๑๓
ในกรณีที่มีการแต่งตั้งที่ปรึกษาคณะกรรมการ ที่ปรึกษามีสิทธิเข้าร่วมประชุมและมีสิทธิแสดงความคิดเห็นใด
ๆ ก็ได้ แต่ไม่มีสิทธิออกเสียงลงมติ

ข้อ
๑๔
ให้ประธานกรรมการส่งรายงานการประชุมให้นายกองค์การบริหารส่วนตำบลทราบภายในสิบห้าวันนับแต่วันประชุม

หมวด ๓
การบริหารกิจการประปาหมู่บ้าน
 

ข้อ
๑๕
กิจการประปาหมู่บ้านเป็นทรัพย์สินขององค์การบริหารส่วนตำบลโดยมอบให้คณะกรรมการดำเนินการบริหารจัดการ

ข้อ
๑๖ ภายใต้บังคับข้อ ๕
การบริหารกิจการประปาหมู่บ้าน ให้ดำเนินการให้เป็นไปตามที่คณะกรรมการกำหนด

ข้อ
๑๗
ให้คณะกรรมการคัดเลือกบุคคลเพื่อให้องค์การบริหารส่วนตำบลแต่งตั้งให้เป็นเจ้าหน้าที่ของกิจการประปา
โดยมีหน้าที่รับผิดชอบดูแลรักษาระบบประปาให้สามารถจ่ายน้ำประปาได้ จัดเก็บค่าน้ำ
จัดทำบัญชี และดำเนินการอื่น ๆ ตามที่คณะกรรมการกำหนด
โดยให้ได้รับค่าจ้างตามที่คณะกรรมการกำหนดโดยความเห็นชอบขององค์การบริหารส่วนตำบล

ข้อ
๑๘
การออกระเบียบข้อบังคับของกิจการประปาจะต้องผ่านความเห็นชอบจากสมาชิกผู้ใช้น้ำประปาอย่างน้อยกึ่งหนึ่งของจำนวนสมาชิกผู้ใช้น้ำประปาโดยจะต้องไม่ขัดกับข้อบัญญัติขององค์การบริหารส่วนตำบล

ข้อ
๑๙
การประชุมสมาชิกผู้ใช้น้ำต้องมีสมาชิกเข้าประชุมเกินกว่ากึ่งหนึ่งของจำนวนสมาชิกผู้ใช้น้ำทั้งหมด
จึงจะเป็นองค์ประชุม

ข้อ
๒๐
กรณีที่ส่วนหนึ่งส่วนใดของระบบประปาชำรุดเสียหายให้ถือเป็นหน้าที่ของคณะกรรมการในการซ่อมแซมและบำรุงรักษา
เว้นแต่กรณีที่ส่วนหนึ่งส่วนใดของระบบประปาชำรุดเสียหาย
จนเกินความสามารถของคณะกรรมการ
ในการซ่อมแซมและบำรุงรักษา ให้ถือเป็นหน้าที่ขององค์การบริหารส่วนตำบล ในการพิจารณาซ่อมแซมและบำรุงรักษาให้ระบบประปาสามารถใช้การได้อยู่เสมอ

ข้อ
๒๑ ให้องค์การบริหารส่วนตำบล
บำรุงรักษาแหล่งน้ำดิบของระบบประปาหมู่บ้านให้สะอาดและมีปริมาณน้ำเพียงพอที่จะใช้ผลิตน้ำประปาของกิจการประปาหมู่บ้านอยู่เสมอ

ข้อ
๒๒
ผู้ที่ประสงค์จะใช้น้ำประปาหมู่บ้านจะต้องยื่นความประสงค์ขอใช้น้ำเป็นลายลักษณ์อักษรต่อคณะกรรมการ

ข้อ
๒๓ ค่าธรรมเนียมการขอใช้น้ำ ค่าปรับ
ค่าติดตั้งมาตรวัดน้ำ ให้เป็นไปตามที่คณะกรรมการกำหนด
โดยความเห็นชอบขององค์การบริหารส่วนตำบล

ข้อ
๒๔
การติดตั้งมาตรวัดน้ำต้องติดตั้งไว้ในที่เปิดเผยสามารถตรวจสอบได้หรือห่างจากรั้วไม่เกินหนึ่งเมตร

ข้อ
๒๕
ผู้ใดที่ทำให้ทรัพย์สินของระบบประปาหมู่บ้านเสียหาย
ผู้นั้นต้องชดใช้ค่าเสียหายให้แก่กิจการประปาหมู่บ้าน

ข้อ
๒๖
ผู้ใดโดยทุจริตเอาน้ำประปาหมู่บ้านไปใช้
หรือเปลี่ยนแปลงแก้ไขตัวเลขในมาตรวัดน้ำหรือกระทำการใด ๆ
ก็ตามเพื่อเอาน้ำประปาหมู่บ้านไปใช้ ให้งดจ่ายน้ำทันที
และจะต้องชดใช้ค่าเสียหายให้แก่กิจการประปาหมู่บ้าน และให้คณะกรรมการโดยได้รับมอบหมายจากองค์การบริหารส่วนตำบลพิจารณาแจ้งความดำเนินคดี
การดำเนินการของคณะกรรมการตามวรรคหนึ่ง
ให้รวมถึงการดำเนินคดีกับผู้ทำให้ทรัพย์สิน ของระบบประปาหมู่บ้านเสียหายตามข้อ ๒๕
ด้วย

ข้อ
๒๗
กรณีที่มีการยกเลิกการใช้น้ำหรือโอนให้ผู้อื่นต้องแจ้งให้คณะกรรมการทราบเป็นลายลักษณ์อักษร
และได้รับอนุญาตจากคณะกรรมการเสียก่อนจึงสิ้นสุดการเป็นผู้ใช้น้ำ
มิฉะนั้นจะถือว่ายังเป็นผู้ใช้น้ำอยู่และจะต้องรับผิดชอบจ่ายค่าน้ำตามที่คณะกรรมการหรือผู้ได้รับมอบหมายเรียกเก็บ

ข้อ
๒๘ ระยะเวลาในการเก็บค่าน้ำ
และระยะเวลาในการค้างชำระค่าน้ำให้เป็นไปตามที่คณะกรรมการกำหนด
โดยความเห็นชอบขององค์การบริหารส่วนตำบล

ข้อ
๒๙ ระบบประปาหมู่บ้านอาจมีรายได้ดังนี้
(๑) เงินค่าน้ำ
(๒) เงินค่าธรรมเนียม เงินค่าปรับ
(๓) เงินบริจาค
(๔) เงินที่ได้รับการอุดหนุนจากองค์การบริหารส่วนตำบล
หรือหน่วยงานราชการอื่น

ข้อ
๓๐
ระบบประปาหมู่บ้านอาจมีรายจ่ายดังนี้
(๑)
รายจ่ายในการดำเนินการเกี่ยวกับระบบการผลิตน้ำประปา ระบบการจ่ายน้ำประปา
การบำรุงรักษาซ่อมแซม และการขยายกิจการประปา
(๒)
รายจ่ายในการบริหารกิจการประปา เช่น ค่าจ้างเจ้าหน้าที่ ค่าวัสดุ อุปกรณ์
(๓)
ค่าใช้จ่ายอื่น ๆ ตามองค์การบริหารส่วนตำบลกำหนด เช่น ค่าเบี้ยประชุมหรือ
ค่าตอบแทนคณะกรรมการบริหารกิจการและบำรุงรักษาระบบประปา
โดยความเห็นชอบขององค์การบริหารส่วนตำบล

ข้อ
๓๑ ให้คณะกรรมการหรือผู้ได้รับมอบหมายให้เก็บรักษาเงินของกิจการประปา
นำรายได้ของกิจการประปาฝากธนาคารในนามของกิจการประปาทั้งจำนวนภายในวันที่มีรายได้
ถ้าฝากในวันที่มีรายได้ไม่ทันให้นำฝากธนาคารในวันทำการถัดไปทั้งจำนวน
หากมีความจำเป็นจะต้องเก็บรักษาเงินไว้จ่ายในกรณีเร่งด่วนให้เป็นไปตามที่คณะกรรมการ
โดยความเห็นชอบขององค์การบริหารส่วนตำบลกำหนด

ข้อ
๓๒
ให้คณะกรรมการกำหนดตัวบุคคลในคณะกรรมการเป็นผู้มีอำนาจเบิกจ่ายเงินของกิจการประปาหมู่บ้านจำนวนไม่น้อยกว่าสองคน

ข้อ
๓๓
การเบิกเงินของกิจการประปาหมู่บ้านต้องลงลายมือชื่อในการเบิกจ่ายเงินอย่างน้อยสองคนของผู้มีอำนาจเบิกจ่าย

ข้อ
๓๔
ให้องค์การบริหารส่วนตำบลกำหนดรูปแบบการทำบัญชีของกิจการประปาหมู่บ้านแก่คณะกรรมการ
โดยให้องค์การบริหารส่วนตำบลตรวจสอบการเงินและบัญชี ในระยะเวลาการปิดบัญชีตามที่เห็นสมควร
หากพบข้อบกพร่องให้แจ้งคณะกรรมการดำเนินการแก้ไขให้ถูกต้อง

ข้อ
๓๕
ให้คณะกรรมการจัดทำบัญชีรายได้และรายจ่ายของกิจการประปาหมู่บ้าน
รายงานให้นายกองค์การบริหารส่วนตำบลทราบอย่างน้อยเดือนละหนึ่งครั้ง


ประกาศ
ณ วันที่ ๑๓ กรกฎาคม พ.ศ. ๒๕๖๐
วิมล นาคะ
นายกองค์การบริหารส่วนตำบลสร้อยทอง
[เอกสารแนบท้าย]

๑.
บัญชีอัตราค่าธรรมเนียมท้ายข้อบัญญัติองค์การบริหารส่วนตำบลสร้อยทอง เรื่อง
การบริหารกิจการและการบำรุงรักษาระบบประปาหมู่บ้าน พ.ศ. ๒๕๖๐
๒. แบบคำขอสมัครใช้น้ำประปา

(ดูข้อมูลจากภาพกฎหมาย)
วิวรรธน์/จัดทำ
๑๐ พฤษภาคม ๒๕๖๑

นุสรา/ตรวจ
๑๑ พฤษภาคม ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๙๙ ง/หน้า ๒๐๓/๒ พฤษภาคม ๒๕๖๑